กว่า 1,000 ผลงานจัดแสดงภายในงานวันนักประดิษฐ์ ประจำปี 2564-2565 ระหว่างวันที่ 2-6 กุมภาพันธ์นี้
นางสาววิภารัตน์ ดีอ่อง ผู้อำนวยการสำนักงานการวิจัยแห่งชาติ หรือ วช. แถลงข่าวการจัดงานวันนักประดิษฐ์ (Thailand Inventors’ Day) ประจำปี 2564 - 2565” ภายใต้แนวคิด “วิถีใหม่ ใส่ใจชีวิต สู่สิ่งประดิษฐ์และนวัตกรรม”พร้อมกล่าวว่า งานวันนักประดิษฐ์ สำนักงานการวิจัยแห่งชาติ (วช.) จัดขึ้นเป็นประจำทุกปี เพื่อระลึกถึงวันประวัติศาสตร์ของการจดทะเบียนและทูลเกล้าฯถวายสิทธิบัตรการประดิษฐ์ “เครื่องกลเติมอากาศที่ผิวน้ำหมุนช้าแบบทุ่นลอย หรือกังหันน้ำชัยพัฒนา แด่พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร โดยในปีนี้จัดขึ้นเป็นครั้งที่ 23 เป็นเวทีระดับชาติในการเผยแพร่ ถ่ายทอดและขยายผลสิ่งประดิษฐ์และนวัตกรรมสู่ผู้ใช้ประโยชน์และสาธารณชน จูงใจให้นักประดิษฐ์ เยาวชนไทยรุ่นใหม่ เกิดแรงบันดาลใจในการพัฒนาผลงานประดิษฐ์คิดค้นและเป็นกลไกสร้างความตระหนักรู้แก่ประชาชน ให้เห็นความสำคัญของการประดิษฐ์คิดค้น อันมีคุณค่าและประโยชน์ต่อการพัฒนาประเทศ พร้อมขอแสดงความยินดีและเป็นกำลังใจ ให้นักวิจัยและนักประดิษฐ์ที่ได้รับรางวัลการวิจัยแห่งชาติ ซึ่งจะมีพิธีมอบรางวัลในวันที่ 2 กถมภาพันธ์นี้ รวมทั้งผลงานประดิษฐ์คิดค้น จากนักประดิษฐ์ไทย ที่ วช.จะหยิบยกมาแสดงศักยภาพในงานวันนักประดิษฐ์ สะท้อนผลสำเร็จจากการบริหารทุนวิจัยและนวัตกรรม ที่เกิดประโยชน์ต่อประเทศในวงกว้างนอกจากนี้ ภายในงานแถลงข่าววันนี้ ยังมีนักวิจัยดีเด่นแห่งชาติจาก 4 สาขา มาร่วมพูดคุย แลกเปลี่ยนแนวคิดและประสบการณ์การทำวิจัยให้แก่ประเทศ และมีนิทรรศการขนาดย่อม โชว์สิ่งประดิษฐ์คิดค้น 15 ผลงาน ขอเชิญชวนผู้สนใจและเยาวชน ร่วมงานวันนักประดิษฐ์ ประจำปี 2565-2565 ระหว่างวันที่ 2 – 6 กุมภาพันธ์นี้ ณ Event Hall 102 – 104 ศูนย์นิทรรศการและการประชุมไบเทค บางนา กรุงเทพมหานคร พร้อมพิธีมอบรางวัลการวิจัยแห่งชาติ : รางวัลผลงานวิจัย รางวัลวิทยานิพนธ์ และรางวัลผลงานประดิษฐ์คิดค้น ประจำปี 2564 และ 2565 จำนวน 292 รางวัล ผู้ร่วมงานจะได้พบกับนิทรรศการที่น่าสนใจ รวมแล้วกว่า 1,000 ผลงานประดิษฐ์ และนิทรรศการและการประกวดสิ่งประดิษฐ์ระดับนานาชาติ 200 ผลงานจาก 24 องค์กร 20 ประเทศ ในรูปแบบ Online Event และการประกวดสิ่งประดิษฐ์ระดับเยาวชน ในโครงการ Thailand New Gen Inventors Award กว่า 400 ผลงาน ด้วย